EPISTOLO DA EPIKOUROS 
A MENOIKEOS 


Letro da la granda filozofo Epikouros (341 - 270 a.K.) en qua il 
rezumas sua idei pri la bona vivo. 


Epikouros a Menoikeos, saluto. 


[122] Nula yuno ajornez la studiado pri filozofio, e nula oldo 
tedesez da olu; nam nultempe esas la horo neoportuna sorgar 
pri la bona stando dil anmo. La homo qua dicas, ke la horo por 
komencar filozofiar ne ja venas o ja pasis, esas quale la homo 
qua dicas, ke la horo por feliceso ne ja venas o ja pasis. Do, e la 
yuni e la oldi studiez filozofio, l'unesma por ke lu oldeskanta 
ankore retenez la feliceso di yuneso per agreabla memoraji pri 
lo pasinta, la duesma por ke lu oldeskinta samtempe esez yuna 
per sentimeso pri lo futura. Ni do studiez la moyeni obtenar 
feliceso pro ke se ol asistus, on havus omno, ma se ol mankus, 
on facus omno por obtenar ol. 


[123] Facez e praktikez sencese, quale me sempre rekomendis a 
tu, la principi fundamentala intelektesar di la bona vivo. 


Unesme, kredez ke la deo esas nekoruptebla e beata ento, quale 
la homaro kustumale kredas; atributez a lu nek to quo esas 
stranja a nekoruptebleso nek to quo esas nefamiliara a beateso, 
ma to quo gloriizas ed afirmas lua nekoruptebleso e beateso. 
Nam ya esas dei, nia propra savo esas klara, ma ne tale quale 
«la» multi kustumale opinionas; nam li ipsa ne koheras en to 
quon li opinionas. Ne esas despia negar la dei di la multi, ma 
atributar a la dei la opinioni di la multi. [124] Nam l'opinioni pri 
la dei di la multi ne esas ferma percepti ma falsa superstici: ke la 
maxim granda malaji e bonaji venas de la dei; nam li aceptas 
kom lo maxim bona to quo similesas a li, e nomizas stranja to 
quo ne similesas. 


Kustumigez tu agnoskar ke morto esas nulo a ni, pro ke omno 
bona e mala esas en sento; e morto esas la perdo di sento. Do la 
justa savo ke morto esas nulo a ni facas le mortiveso di vivo 


agreabla, ne per donar senlimizita tempo, ma per abolilsar la 
deziro a nemortiveso. [125] En vivo esas nulo terorinda a lu qua 
ya komprenas ke en morto esas nulo terorinda. 


Do esas fola dicar ke morto esas timinda, ne pro ke ol dolorigas 
veninta, ma pro ke ol dolorigas venonta. Nam to quo ne trublas 
eventante, vane trublas anticipate. Morto, la maxim hororinda 
malajo, esas nulo a ni, pro ke irga-kande ni esas, morto ne esas 
che ni, ed irga-kande morto esas che ni, ni ne esas. Ol esas nulo 
a ti vivanta, pro ke a li ol ne esas, e nulo a ti mortinta, pro ke li 
ne plus esas. 


VI. Ma nun la multi fugas morto kom la maxim granda malajo, 
nun sizas ol kom repozo de malaji. [126] Ma la sajo nek 
renuncas sua vivo nek timas ne vivar; nam lu nek stacas kontre 
vivo nek judikas kom malajo ne vivar. Quale lu selektas ne la 
maxim multa ma la maxim agreabla nutraji, tale lu kolias ne la 
maxim longa ma la maxim agreable vivo-tempo. Ma konsilar a 
yuno vivar bone, ad oldo mortar bone, esas stulta, ne nur pro ke 
vivo esas bone aceptita, ma pro ke per la sama praktiki on e 
vivas bone e mortas bone. E mem plu male dicar, ke on plu bone 
ne naskis, 


ma naskinte pasar tra la pordi di Hades maxim rapide. 


[127] Se on ya kredas lo, pro quo ne departar ek vivo? Nam la 
moyeno esas pronta, se on ferme rezolvas. Se on mokas, lo esas 
vana a ti qui ne konkordas. Rimemorez ke to eventonta esas nek 
tote nia nek tote ne nia, por ke ni nek fidar ol nek desesperar se 
ol ne eventas. 


Merkez ke inter la deziri uli esas naturala, uli vana, ed inter la 
deziri naturala uli esas necesa, uli nur naturala; ed inter la 
necesa deziri uli esas necesa por feliceso, uli por ne trublar la 
korpo, ed uli por vivo ipsa. [128] Fixe regardante ti, on savas 
fugar od aceptar omna selekto por la saneso dil korpo e la 
sereneso dil mento, por ke to esas la skopo di la beate felica 
vivo. Nam ni agas omno por nek dolorar nek timar. Atinginte to, 
la anmo esas liberigita de omna tempesto, ed ento ne devas 
movar pro bezono o serchar parfinar lo bona por la anmo e la 


korpo. Do ni havas bezono por plezuro irgakande olua absenteso 
dolorigas ni; «ne dolorante,» ni ne bezonas plezuro. 


E pro to ni dicas ke plezuro esas la komenco e la fino dil beate 
felica vivo. [129] Nam ni agnoskas ta bonajo kom la primara ed 
inata, e de to ni honorizas omna selekto aceptita o fugita, e per 
to kom per mezurilo ni judikas omna bonajo eventanta. E pro ke 
to esas la primara ed inata bonajo, ni ne selektas omna plezuro, 
ma esas multa plezuri quin ni preterpasas, kande lo plu 
desagreabla a ni sequos; e multa dolori ni judikas plu bona kam 
plezuri, kande plu granda plezuro sequos la longa tempo ni 
subisabos lo desagreabla. Do omna plezuro esas bonajo pro ke ol 
esas afina, ma ne omna plezuro selektesez; same kam omna 
desagreablajo esas malajo, ma ne omna desagreablajo esez 
evitita. [130] Esas justa selektar per mezurar regardante ti omna 
kom utila o ne-utila; nam ulfoye ni judikas lo bona kom lo mala, 
e kontree ulfoye lo mala kom lo bona. 


Ni judikas su-sufico kom bonajo, ne pro ke omnakaze ni esas 
avida por kelka kozi, ma pro ke, ne havanta multo, ti kelka 
satisfacez, vere konvinkita ke ti qui minime bezonas luxo juas ol 
maxime, e ke omno naturala abundas, e ke omno vana esas 
skarsa; simpla sapori donas tante multa plezuro kam chera 
manjaji, omna doloro di bezono forigita; [131] e pano ed aquo 
donas la maxim granda plezuro kande indijanto manjas oli. 
Kustumigar tu a simplaji e ne a luxaji donas tota saneso, 
senlimita povo por la necesaji di vivo, facas homo plu pronta 
por traktar la luxaji venanta de tempo a tempo e pronta afrontar 
sentime fato. 


Dicante plezuro esar la skopo, ni ne signifikas la plezuri di 
debochanti o la juado di indolenteso, quale ti qui ne savas o ne 
konkordas o recevas male nia principi nomizas oli, ma havar 
nek doloro dil korpo nek trublo dil anmo. [132] Nek drinkar nek 
sencese debochar nek juar pueruli e mulieri, nek fishi ed altra 
friandaji di luxoza tabli genitas agreabla vivo, ma esas sobra 
pensado e serchado por la kauzi di omno selektita o fugita qui 
ekpulsas la tumulto maxime trublanta la anmo. 


De to omna la origino e maxim granda bonajo esas prudenteso. 
Do prudenteso esas mem plu prizata kam filozofio ed esas la 


origino ek qua la omna restanta ecelaji genitesas, docanta ke ne 
esas posibla vivar joyoze sen vivar prudente e bele e yuste, o 
vivar prudente e bele e yuste sen vivar joyoze. Nam la ecelaji 
kreskas kun la joyoza vivo, e la joyoza vivo ne esas separebla de 
oli. 


[133] Do, quan tu nomizas plu bona kam on qua opinionas pie 
pri la dei e pri morto esas tote sentima, qua par-rezonis la skopo 
naturala e trovis ke la skopo di lo bona esas facila por realigar 
ed obtenar e retenar, ma to di lo mala esas kurta di tempo e di 
peni, qua mokas to quon on konsideras la mastro di omno, 
«Destino? Nam lu judikas ke ni ipsa responsas pri to quon ol 
furnisas, quankam ula kozi genitesas da neceseso,» uli da 
hazardo, uli da ni ipsa; ma lu vidas ke quankam neceseso esas 
neresponsiva, hazardo esas necerta, e ta kozi da ni ipsa havas 
nul altra mastro, do blamo e sua opozato sequas naturale. [134] 
Do esas plu bona kredar la miti pri la dei kam esar sklavatra a la 
destino dil fizikisti; nam to donas espero ke per pregi on recevos 
bonaji de la dei, ma per co on havas nur ne-evitebla neceseso. La 
prudenta homo ne kredas Destino esar deo, quale la multi 
nomizas olu, nam la dei facas nulo hazarde e ne esas blamebla 
pro kapricozeso, nam lu ne kredas ke lo bona e lo mala por la 
beate felica vivo donesas a homi hazarde, quankam ti ya 
furnisas la fonti di granda bonaji e malaji. [135] Lu judikas ke 
esas plu bona, esante prudenta, esar desfortunoza kam, esante 
neprudenta, esar fortunoza; nam esas plu bona ke la bona 
selekto «ne sucesos kam la mala selekto» sucesos hazarde. 


Do praktikez ti e simila principi e die e nokte, «o» sole o kun 
samideano, e tu nultempe esos konsternita, ma quale deo inter 
homi tu vivos. Nam ne quale mortiva homo esas la homo qua 
vivas inter nemortiva bonaji. 


